Af hverju stundar fólk minna kynlíf í sambúð ? Sameiginlegt heimili þýðir ekki endilega meira kynlíf . mbl.is / Thinkstockphotos Það er oft talað um að fólk sem hefur verið lengi saman stundi minna kynlíf . Þetta er ekki alrangt að mati kynlífssérfræðingsins Tracey Cox sem fór yfir það á vef Daily Mail hvað býr að baki . Cox er þekkt fyrir að vera hreinskilin og er hún með þrjár kenningar um fólk sem segir að það stundi ekki minna kynlíf en áður eftir áratugalangt samband . Segir hún það vera að ljúga , það hafi aldrei stundað gott kynlíf eða kynlíf sé það eina sem það eigi sameiginlegt þar sem það hafi ekki náð saman á tilfinningasviðinu . Skuldbinding heillar ekki Maðurinn er sjaldan ánægður með það sem hann hefur og vill eitthvað annað . Þetta á vel við í samböndum að mati Cox . Segir hún það ekki beint kveikja í pörum þegar kynlíf er í boði allan sólarhringinn . Segir hún að það sem drífur kynlíf áfram áður en fólk skuldbindur sig hverfi þegar fólk flytur inn saman . Hveitibrauðshormónin minnka Cox bendir á rannsókn sem gerð var á löngum tíma af taugalæknum . Kom þar í ljós að hormónin breytast eftir níu mánuði í sambandi eða svokallaða hveitibrauðsdaga . Ástin er þó ekki að dvína eins og einhverjir kunna að halda heldur er fólk að undirbúa sig fyrir að taka sambandið á næsta stig . Heilinn þarf ráðrúm til þess að vega og meta mögulegan lífsförunaut . Ástarvíman myndi gera út af við fólk Ekki er hægt að viðhalda tímabilinu sem tekur fólk að verða ástfangið mjög lengi að mati Cox . Allt annað situr á hakanum enda grípur sterk löngun til þess að eyða hverri einustu sekúndu af sólahringnum með nýja elskhuganum . Það myndi gera út af við fólk að vera í þessari ástarvímu lengi . Fólk hættir að skipuleggja kynlíf Cox segir algengt að fólk tali neikvætt um stefnumótakvöld þar sem það vill ekki skipuleggja kynlíf . Fólk er með einhverja hugmynd um að kynlíf gerist ósjálfrátt . Cox spyr þá gjarnan hvort fólk hafi notið þess að stunda kynlíf í upphafi sambands . Hvað er það annað en að skipuleggja kynlíf þegar fólk ákveður að fara á stefnumót í byrjun sambands ?